[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.7.2007

COM(2007) 405 τελικό

ΠΡΩΤΗ ΕΚΘΕΣΗ ΠΡΟΣ ΤΗΝ ΕΥΡΩΠΑΪΚΗ ΕΠΙΤΡΟΠΗ ΚΙΝΗΤΩΝ ΑΞΙΩΝ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σχετικά με τη σύγκλιση μεταξύ των διεθνών προτύπων χρηματοοικονομικής πληροφόρησης (ΔΠΧΠ) και των γενικά αποδεκτών λογιστικών αρχών (ΓΑΛΑ) τρίτων χωρών {SEC(2007) 968}

1. Εισαγωγή και νομική βάση

Η παρούσα έκθεση επικεντρώνεται στα αντίστοιχα χρονοδιαγράμματα εργασίας που προβλέπονται από τις εθνικές αρχές του Καναδά, της Ιαπωνίας και των ΗΠΑ για τη σύγκλιση μεταξύ των διεθνών προτύπων χρηματοοικονομικής πληροφόρησης (ΔΠΧΠ) και των εθνικών τους γενικά αποδεκτών λογιστικών αρχών (ΓΑΛΑ). Περιλαμβάνει επίσης ορισμένες προκαταρκτικές πληροφορίες σχετικά με τις προσπάθειες σύγκλισης ορισμένων άλλων τρίτων χωρών.

Η παρούσα έκθεση σχετικά με τα χρονοδιαγράμματα εργασίας για τη σύγκλιση απαιτείται από τις δύο νομοθετικές πράξεις που θεσπίστηκαν από την Ευρωπαϊκή Επιτροπή στις 4 Δεκεμβρίου 2006[1] σε σχέση με τη χρήση, από εκδότες τρίτων χωρών, πληροφοριών οι οποίες καταρτίστηκαν βάσει ορισμένων διεθνώς αποδεκτών λογιστικών προτύπων.

Βάσει του κανονισμού 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002 [«κανονισμός για τα διεθνή λογιστικά πρότυπα (ΔΛΠ)»], οι εταιρείες των οποίων οι κινητές αξίες είναι εισηγμένες προς διαπραγμάτευση σε οργανωμένη αγορά οποιουδήποτε κράτους μέλους και διέπονται από τη νομοθεσία κράτους μέλους της Ευρωπαϊκής Ένωσης υποχρεούνται να εφαρμόζουν τα ΔΠΧΠ, όπως θεσπίστηκαν από την ΕΕ («θεσπισθέντα ΔΠΧΠ»), για τους ενοποιημένους λογαριασμούς τους για τα οικονομικά έτη από τον Ιανουάριο του 2005 και εξής.

Η απαίτηση χρήσης των θεσπισθέντων ΔΠΧΠ στην Ευρωπαϊκή Ένωση επεκτάθηκε στους εκδότες τρίτων χωρών οι οποίοι προβαίνουν σε δημόσια προσφορά κινητών αξιών στην ΕΕ, με τον κανονισμό για το ενημερωτικό δελτίο[2], και στους εκδότες τρίτων χωρών οι οποίοι εμπορεύονται κινητές αξίες σε οργανωμένη αγορά της ΕΕ, με την οδηγία για τη διαφάνεια[3]. Βάσει των εν λόγω νομοθετικών πράξεων, οι εκδότες πρέπει να προετοιμάζουν τις χρηματοοικονομικές τους πληροφορίες σύμφωνα είτε με τα ΔΠΧΠ είτε με τα εθνικά λογιστικά πρότυπα τρίτης χώρας (ΓΑΛΑ τρίτης χώρας), τα οποία είναι «ισοδύναμα» προς τα θεσπισθέντα ΔΠΧΠ. Οι απαιτήσεις αυτές υπόκεινταν αρχικά σε μεταβατική απαλλαγή μέχρι την 1η Ιανουαρίου 2007.

Κατόπιν, υπό το φως των προσπαθειών των φορέων θέσπισης εθνικών λογιστικών προτύπων του Καναδά, της Ιαπωνίας, των ΗΠΑ και άλλων χωρών, και λαμβανομένων υπόψη των θετικών προσπαθειών που καταβάλλονται ήδη για τη σύγκλιση προς τα ΔΠΧΠ, συμφωνήθηκε να παραταθεί η εν λόγω προθεσμία για δύο ακόμη έτη. Ως εκ τούτου, στις 4 Δεκεμβρίου 2006, η Επιτροπή θέσπισε τις δύο νομοθετικές πράξεις που προαναφέρθηκαν, βάσει των οποίων οι εκδότες τρίτων χωρών θα μπορούσαν να εξακολουθήσουν να χρησιμοποιούν ορισμένες ΓΑΛΑ τρίτων χωρών, για τους σκοπούς του κανονισμού για το ενημερωτικό δελτίο, σε όλα τα ενημερωτικά δελτία που θα κατατεθούν πριν από την 1η Ιανουαρίου 2009 και, για τους σκοπούς της οδηγίας για τη διαφάνεια, για όλα τα οικονομικά έτη που αρχίζουν πριν από τον Ιανουάριο του 2009[4].

Κατά τη διάρκεια της περιόδου μέχρι το 2009, η Επιτροπή υποχρεούται, βάσει του άρθρου 35 του κανονισμού για το ενημερωτικό δελτίο [όπως τροποποιήθηκε με τον κανονισμό (ΕΚ) αριθ. 1787/2006 και με το άρθρο 2 της απόφασης που εκδόθηκε βάσει της οδηγίας για τη διαφάνεια] να ενημερώνει τακτικά την ευρωπαϊκή επιτροπή κινητών αξιών και το Ευρωπαϊκό Κοινοβούλιο σχετικά με την πρόοδο όσον αφορά τη σύγκλιση και την πρόοδο όσον αφορά την άρση των απαιτήσεων συμβιβασμού οι οποίες εφαρμόζονται στους εκδότες της ΕΕ.

2. Ορισμός της ισοδυναμίας

Η θέσπιση κατάλληλου ορισμού ισοδυναμίας με σκοπό τον καθορισμό του εάν οι ΓΑΛΑ μιας τρίτης χώρας είναι «ισοδύναμες» προς τα ΔΠΧΠ είναι σημαντικό στοιχείο των εργασιών σ’ αυτό τον τομέα. Βάσει του κανονισμού για το ενημερωτικό δελτίο και της απόφασης που εκδόθηκε βάσει της οδηγίας για τη διαφάνεια, η Επιτροπή υποχρεούται να θεσπίσει ορισμό της ισοδυναμίας, να καταρτίσει μηχανισμό ισοδυναμίας και, κατόπιν, να καθορίσει την ισοδυναμία των ΓΑΛΑ των τρίτων χωρών σύμφωνα με καθορισμένο χρονοδιάγραμμα. Οι εν λόγω νομοθετικές πράξεις απαιτούν η Επιτροπή να διαβουλεύεται με την ευρωπαϊκή επιτροπή ρυθμιστικών αρχών των αγορών κινητών αξιών (CESR) για καθένα από αυτά τα θέματα. Μετά την πρώτη εν προκειμένω διαβούλευση, προτάθηκε από την CESR ο ακόλουθος ορισμός ισοδυναμίας:

Για σκοπούς ισοδυναμίας, οι επενδυτές θα πρέπει να μπορούν να λαμβάνουν παρόμοια απόφαση, ανεξάρτητα από το εάν οι οικονομικές καταστάσεις που έχουν στη διάθεσή τους είναι με βάση τα ΔΠΧΠ ή με βάση τις ΓΑΛΑ τρίτων χωρών.

Ο ορισμός αυτός προέκυψε από τη διαβούλευση με τη CESR του Ιουνίου του 2005 σχετικά με την ισοδυναμία των ΓΑΛΑ των ΗΠΑ, του Καναδά και της Ιαπωνίας. Κατά την εν λόγω διαβούλευση η CESR εξήγησε ότι «ισοδύναμος» δεν σημαίνει «ίδιος». Η CESR υποστήριξε ότι ορισμένες διαφορές μεταξύ των ΓΑΛΑ τρίτων χωρών και των ΔΛΠ/ΔΠΧΠ δεν θα οδηγούσαν σε αποκλίνουσες επενδυτικές αποφάσεις. Ως σημείο έναρξης, η Επιτροπή θεωρεί ότι ένας τέτοιος ορισμός παρέχει κατάλληλα κριτήρια για τον καθορισμό της ισοδυναμίας.

3. Χρήση ΓΑΛΑ τρίτων χωρών στην Ευρωπαϊκή Ένωση

Η CESR συνέταξε κατάλογο των ΓΑΛΑ τρίτων χωρών που χρησιμοποιούνται σήμερα από τους εκδότες των οποίων οι κινητές αξίες είναι εισηγμένες προς διαπραγμάτευση σε οργανωμένη αγορά της ΕΕ. Σύμφωνα με την CESR, οι εκδότες τρίτων χωρών που χρησιμοποιούν ΓΑΛΑ τρίτων χωρών αντιπροσωπεύουν ποσοστό περίπου 5,8% του συνολικού αριθμού των εκδοτών των οποίων οι κινητές αξίες είναι εισηγμένες προς διαπραγμάτευση σε οργανωμένες αγορές της ΕΕ.

Η CESR σημείωσε ότι, κατά την κατάρτιση του ακολούθου πίνακα, ορισμένοι εκδότες ενδέχεται να μετρήθηκαν περισσότερες από μία φορές, εάν έχουν κινητές αξίες εισηγμένες προς διαπραγμάτευση σε περισσότερες από μία χώρες ή/και εάν έχουν εισηγμένα διαφορετικά είδη κινητών αξιών στο ίδιο ή σε πολλά κράτη μέλη.

Εθνικές ΓΑΛΑ των ακόλουθων χωρών: | Αριθμός εκδοτών τρίτων χωρών των οποίων οι κινητές αξίες είναι εισηγμένες προς διαπραγμάτευση σε οργανωμένη αγορά της ΕΕ και χρησιμοποιούν αυτές τις ΓΑΛΑ |

Αργεντινή | 5 |

Αυστραλία | 17 |

Βραζιλία | 4 |

Καναδάς | 45 |

Χιλή | 1 |

Κίνα | 20 |

Κολομβία | 1 |

Αίγυπτος | 10 |

Χονγκ Κονγκ | 2 |

Ινδία | 70 |

Ινδονησία | 2 |

Ισραήλ | 8 |

Ιαπωνία | 84 |

Λίβανος | 3 |

Μαλαισία | 3 |

Μεξικό | 2 |

Μαρόκο | 1 |

Νέα Ζηλανδία | 2 |

Πακιστάν | 1 |

Περού | 3 |

Φιλιππίνες | 3 |

Ρωσία | 14 |

Σιγκαπούρη | 2 |

Νότια Αφρική | 9 |

Νότια Κορέα | 30 |

Ελβετία | 4 |

Ταϊλάνδη | 4 |

Τυνησία | 1 |

Τουρκία | 7 |

ΗΠΑ | 233 |

Βενεζουέλα | 1 |

Ζάμπια | 1 |

Ζιμπάμπουε | 1 |

Σύνολο | 594 |

Πηγή: CESR

Οι πληροφορίες αυτές δεν είναι εξαντλητικές, δεδομένου ότι η CESR δεν κατόρθωσε να εξασφαλίσει τα σχετικά στοιχεία για όλες τις οργανωμένες αγορές της ΕΕ.[5]

4. Επικαιροποιήσεις όσον αφορά τη σύγκλιση των ΓΑΛΑ του Καναδά, της Ιαπωνίας και των ΗΠΑ έναντι των ΔΠΧΠ

ΓΑΛΑ των ΗΠΑ

Η άρση της απαίτησης συμβιβασμού με τις ΓΑΛΑ των ΗΠΑ, η οποία εφαρμόζεται στους εκδότες της ΕΕ, αποτελεί κύριο στόχο της Επιτροπής. Η επιτροπή κεφαλαιαγοράς [Securities and Exchange Commission (SEC)] ανέπτυξε ένα χάρτη πορείας στον οποίο ορίζονται τα στάδια που οδηγούν στην άρση της απαίτησης συμβιβασμού και σημείωσε ότι, μολονότι είναι σημαντική κάποια μετρήσιμη πρόοδος όσον αφορά τα θέματα προτεραιότητας, δεν απαιτείται για την επίτευξη του στόχου συγκεκριμένο επίπεδο σύγκλισης.

Στις αρχές του 2006 ο Οργανισμός Λογιστικών Προτύπων των ΗΠΑ (FASB) και ο Οργανισμός Διεθνών Λογιστικών Προτύπων (ΟΔΛΠ) συνήψαν μνημόνιο συμφωνίας (ΜΣ) το οποίο περιλαμβάνει πρόγραμμα εργασίας για τη σύγκλιση μεταξύ των ΓΑΛΑ των ΗΠΑ και των ΔΠΧΠ. Το ΜΣ διαιρεί τις εργασίες σύγκλισης σε δύο κύριες κατηγορίες, ανάλογα με το αναμενόμενο χρονικό πλαίσιο ολοκλήρωσής τους. Σε βραχυπρόθεσμο επίπεδο, στόχος των εργασιών σύγκλισης είναι η εξαγωγή συμπεράσματος, μέχρι το 2008, σχετικά με το κατά πόσο οι κύριες διαφορές σε μικρό αριθμό βασικών τομέων θα πρέπει να εξαλειφθούν μέσω ενός ή περισσότερων βραχυπρόθεσμων έργων καθορισμού προτύπων, και αν ναι, να ολοκληρωθούν πλήρως ή να ολοκληρωθούν ουσιαστικά οι εργασίες σ’ αυτούς τους τομείς. Συνολικά, φαίνεται ότι η πρόοδος σημειώνει ικανοποιητικούς ρυθμούς. Σε μεσομακροπρόθεσμο επίπεδο, το ΜΣ προβλέπει τη συνεργασία των δύο οργανισμών με στόχο την επίτευξη σημαντικής προόδου, μέχρι το 2008, σε άλλους κύριους τομείς, στους οποίους οι τρέχουσες πρακτικές θεωρείται ότι επιδέχονται βελτιώσεις. Στους περισσότερους από αυτούς, οι εργασίες φαίνεται ότι προχωρούν με ρυθμούς με τους οποίους αναμένεται ότι θα καλύψουν εγκαίρως τις απαιτήσεις του σχετικού χάρτη πορείας. Συμπεριλαμβάνεται εν προκειμένω το έργο των ενοποιήσεων.

Η CESR παρέσχε προκαταρκτικές πληροφορίες σχετικά με την πρόοδο που σημειώθηκε στα προγράμματα εργασίας για τη σύγκλιση του Καναδά, της Ιαπωνίας και των Ηνωμένων Πολιτειών, χρησιμοποιώντας ως βάση τη γνωμοδότηση της CESR του 2005 και σημειώνοντας τόσο την τρέχουσα κατάσταση όσο και τις αναμενόμενες εξελίξεις για το 2007/2008. Εντούτοις, στην έκθεση της CESR[6] αναφέρεται ρητά ότι δεν θα πρέπει να θεωρηθεί ότι παρέχει οποιαδήποτε εκτίμηση ή αξιολόγηση της προόδου όσον αφορά τη σύγκλιση σ’ αυτό το στάδιο, αλλά, αντίθετα, παρέχει ένδειξη της τρέχουσας κατάστασης, σύμφωνα με τις πληροφορίες που έχουν ληφθεί από δημόσιες πηγές.

Η τεχνική γνωμοδότηση προσδιόρισε τη βασική διαφορά στον τομέα του πεδίου ενοποίησης (IAS 27), όπου προτάθηκε ως λύση μια συμπληρωματική κατάσταση. Το έργο των ενοποιήσεων περιλαμβάνεται στο πρόγραμμα σύγκλισης, και αναμένονται σχετικό έγγραφο συζήτησης το καλοκαίρι του 2007 και σχέδιο προτύπου το δεύτερο εξάμηνο του 2008.

Άλλες πιθανώς σημαντικές διάφορες που προσδιορίστηκαν από την τεχνική γνωμοδότηση (π.χ. διάφορες όπου προτάθηκε ως λύση η ποσοτική ένδειξη του αντίκτυπου) αφορούσαν τα ακόλουθα: ΔΠΧΠ 3 – Συνενώσεις επιχειρήσεων, IAS 28 – Επενδύσεις σε συγγενείς επιχειρήσεις (Ομοιομορφία λογιστικών πολιτικών), IAS 36 – Απαξίωση στοιχείων ενεργητικού, IAS 38 – Άυλα στοιχεία ενεργητικού (Κεφαλαιοποίηση του κόστους ανάπτυξης) και IAS 41 – Γεωργία (διαφορές στην εύλογη αξία συγκεκριμένων γεωργικών ειδών). Οι συνενώσεις επιχειρήσεων περιλαμβάνονται στα προγράμματα εργασίας για τη σύγκλιση, και τα τελικά πρότυπα αναμένονται το 2007. Τα πρότυπα IAS 36 – Απαξίωση στοιχείων ενεργητικού και IAS 38 – Άυλα στοιχεία ενεργητικού περιλαμβάνονται επίσης στα προγράμματα εργασίας για τη σύγκλιση· εντούτοις, είναι επί του παρόντος σε στάδιο έρευνας από το προσωπικό, χωρίς σαφή ένδειξη του σχετικού χρονοδιαγράμματος. Τα πρότυπα IAS 28 – Επενδύσεις σε συγγενείς επιχειρήσεις και IAS 41 – Γεωργία δεν περιλαμβάνονται επί του παρόντος στο πρόγραμμα σύγκλισης.

Η SEC άρχισε το 2006 την εξέταση των πρώτων βασιζόμενων στα ΔΠΧΠ οικονομικών καταστάσεων που κατατέθηκαν από εταιρείες της ΕΕ. Από τότε, οι υπάλληλοι της SEC διατυπώνουν τις παρατηρήσεις τους με την ένδειξη «αναζήτηση πληροφοριών», όταν θεωρούν ότι τα στοιχεία δεν είναι σαφή. Τα θέματα επικεντρώνονται στην παρουσίαση και τη γνωστοποίηση των πληροφοριών στις οικονομικές καταστάσεις.

Η CESR και η SEC συμφώνησαν και δημοσίευσαν στις 2 Αυγούστου 2006 κοινό πρόγραμμα εργασίας. Το εν λόγω πρόγραμμα εργασίας αποτελεί σημαντικό βήμα όσον αφορά την καθιέρωση επιχειρησιακής και εποπτικής συνεργασίας μεταξύ των νομοθετών, έτσι ώστε να εξασφαλιστεί συνεκτική επιβολή των ΔΠΧΠ και των ΓΑΛΑ των ΗΠΑ. Επιπλέον, το Financial Reporting Council (FRC), η SEC και η Financial Services Authority (FSA) του Η.Β. υπέγραψαν στις 25 Απριλίου 2007 πρωτόκολλο για την εκτέλεση του προγράμματος εργασίας μεταξύ της SEC και της CESR, δεδομένου ότι σχετίζεται με την ανταλλαγή πληροφοριών σχετικά με την εφαρμογή των ΔΠΧΠ από τους εκδότες που είναι εισηγμένοι στα χρηματιστήρια του Η.Β. και των ΗΠΑ.

Τον Απρίλιο του 2007, στο πλαίσιο της τακτικής ετήσιας συνόδου κορυφής ΕΕ-ΗΠΑ, και οι δύο πλευρές συμφώνησαν να προχωρήσουν προς τη σύγκλιση, την ισοδυναμία ή την αμοιβαία αναγνώριση, κατά περίπτωση, των κανονιστικών προτύπων, με βάση τις αρχές της υψηλής ποιότητας. Ειδικότερα, θα δοθεί έμφαση στην προώθηση των συνθηκών που θα επιτρέψουν την αναγνώριση των ΓΑΛΑ των ΗΠΑ και των ΔΠΧΠ και στις δύο δικαιοδοσίες. Ως επιβεβαίωση αυτής της συμφωνίας, ο πρόεδρος των ΗΠΑ, ο πρόεδρος του Ευρωπαϊκού Συμβουλίου και ο πρόεδρος της Επιτροπής υπέγραψαν στις 30 Απριλίου συμφωνία η οποία περιλαμβάνει την ακόλουθη δήλωση σχετικά με τη χρηματοοικονομική πληροφόρηση:

«Χρηματοοικονομικές αγορές. Προώθηση και επιδίωξη της εξασφάλισης των συνθηκών που θα επιτρέψουν την αναγνώριση των γενικά αποδεκτών λογιστικών αρχών των ΗΠΑ και των διεθνών προτύπων χρηματοοικονομικής πληροφόρησης και στις δύο δικαιοδοσίες, χωρίς την ανάγκη συμβιβασμού, μέχρι το 2009 ή, πιθανόν, συντομότερα.[7]»

Έπειτα από ανακοινωθέν τύπου που εκδόθηκε τον Απρίλιο[8], η SEC ανήγγειλε, στις 20 Ιουνίου 2007, την πρότασή της να επιτραπεί η υποβολή των βασιζόμενων στα ΔΠΧΠ οικονομικών καταστάσεων αλλοδαπών εκδοτών χωρίς καμία απαίτηση συμβιβασμού[9]. Η περίοδος υποβολής παρατηρήσεων καθορίστηκε σε 75 ημέρες από την ημερομηνία δημοσίευσης στο Federal Register (αμερικανική εφημερίδα της κυβερνήσεως).

Στο ίδιο ανακοινωθέν τύπου γινόταν επίσης μνεία της δυνατότητας να παράσχει η SEC στις εταιρείες που εδρεύουν στις ΗΠΑ την επιλογή της χρησιμοποίησης στις οικονομικές καταστάσεις τους των ΔΠΧΠ, αντί των ΓΑΛΑ των ΗΠΑ.

ΓΑΛΑ της Ιαπωνίας

Το Μάρτιο του 2005 ο Οργανισμός Λογιστικών Προτύπων της Ιαπωνίας (ASBJ) και ο ΟΔΛΠ δρομολόγησαν κοινό έργο (σύγκλισης) με τελικό στόχο την επίτευξη της σύγκλισης μεταξύ των ιαπωνικών ΓΑΛΑ και των ΔΠΧΠ. Κατά τη διάρκεια της υλοποίησης του εν λόγω έργου, ο ASBJ επιτάχυνε την επανεξέταση των ιαπωνικών λογιστικών προτύπων προκειμένου να μειωθούν οι διαφορές μεταξύ των δύο ΓΑΛΑ. Στο πλαίσιο αυτής της προσέγγισης, ο ASBJ και ο ΟΔΛΠ προσδιόρισαν «βραχυπρόθεσμα έργα» και «μεσομακροπρόθεσμα έργα». Τα βραχυπρόθεσμα έργα έχει προγραμματιστεί να ολοκληρωθούν μέχρι τις αρχές του 2008. Για τα μεσομακροπρόθεσμα έργα, όπως η αναγνώριση εσόδων, οι εκθέσεις επιδόσεων (παρουσίαση των οικονομικών καταστάσεων), τα άυλα πάγια (συμπεριλαμβανομένων των δαπανών Ε&Α), το πεδίο ενοποίησης [συμπεριλαμβανομένων των ειδικών οικονομικών μονάδων (ΕΟΜ)], η απαξίωση πάγιων στοιχείων ενεργητικού και οι παροχές αποχώρησης, ο ASBJ αποφάσισε να δρομολογήσει (ερευνητικά) έργα προκειμένου να ευθυγραμμιστούν οι εργασίες με τα έργα που πραγματοποιούν ο ΟΔΛΠ και ο FASB.

Έπειτα από αίτηση της Επιτροπής, η CESR παρέσχε προκαταρκτικές πληροφορίες σχετικά με την πρόοδο που σημειώθηκε όσον αφορά τα προγράμματα εργασίας για τη σύγκλιση, σημειώνοντας τόσο την τρέχουσα κατάσταση όσο και τις αναμενόμενες εξελίξεις για το 2007/2008. Στο παράρτημα 2 της παρούσας έκθεσης παρουσιάζονται συνοπτικά τα θέματα που προσδιορίστηκαν από την CESR ή για τα οποία υπάρχει έργο σύγκλισης.

Τρία από τα είκοσι έξι θέματα που προσδιορίστηκαν από την CESR το 2005 ταξινομήθηκαν ως θέματα που απαιτούν συμπληρωματικές καταστάσεις. Τα εν λόγω τρία θέματα και η αναμενόμενη πρόοδός τους όσον αφορά τη σύγκλιση είναι τα ακόλουθα:

1. Συνενώσεις επιχειρήσεων (μέθοδος της συνάθροισης συμφερόντων)

Το Δεκέμβριο του 2006 δημιουργήθηκε μια ομάδα έργου. Το τρίτο τρίμηνο το 2007 θα πρέπει να δημοσιευθεί έκθεση έρευνας. Ανάλογα με τις συζητήσεις σχετικά με την εν λόγω έκθεση έρευνας, ενδέχεται να δημοσιευθεί έγγραφο συζήτησης το τέταρτο τρίμηνο του 2007. Πρόσφατη ανάλυση του χρηματιστηρίου του Τόκιο καταδεικνύει ότι η μέθοδος της συνάθροισης συμφερόντων δεν χρησιμοποιήθηκε για καμία συνένωση επιχειρήσεων κατά τη διάρκεια του πρώτου εξαμήνου του οικονομικού έτους που έληξε στις 30 Σεπτεμβρίου 2006.

Το γεγονός αυτό θα πρέπει να έχει αντίκτυπο στην επανεξέταση της μεθόδου της συνάθροισης συμφερόντων.

2. Πεδίο ενοποίησης (μεγαλύτερη γνωστοποίηση και ενοποίηση των ΕΟΜ)

Δημιουργήθηκε τεχνική επιτροπή για το εν λόγω θέμα και ξεκίνησαν εν προκειμένω οι σχετικές εργασίες.

Όσον αφορά τις εργασίες σχετικά με τη γνωστοποίηση, ο ASBJ εξέδωσε τις «κατευθυντήριες γραμμές για τη γνωστοποίηση ορισμένων ειδικών οικονομικών μονάδων» στις 23 Μαρτίου 2007, με ισχύ για τα οικονομικά έτη που αρχίζουν την 1η Απριλίου 2007 ή αργότερα. Όσον αφορά τις εργασίες σχετικά με το πεδίο ενοποίησης, θα δημοσιευθεί έγγραφο συζήτησης μέχρι το τέλος του 2007.

Θα πρέπει να σημειωθεί ότι σημειώθηκε πρόοδος όσον αφορά τη σύγκλιση και σε άλλους τομείς:

- Στον τομέα του προτύπου IAS 2 – Αποθέματα και όσον φορά το θέμα της χρησιμοποίησης της μεθόδου LIFO (last-in-first-out), ο ASBJ δημιούργησε εν προκειμένω τον Ιανουάριο του 2007 ομάδα σχεδίου με σκοπό τη λήψη σχετικής απόφασης μέχρι τις αρχές του 2008.

- Όσον αφορά το πρότυπο IAS 36 – Απαξίωση στοιχείων ενεργητικού , ο ASBJ δημιούργησε εν προκειμένω τον Ιανουάριο του 2007 ομάδα σχεδίου. Σκοπός της εν λόγω ομάδας σχεδίου είναι η υποβολή έκθεσης έρευνας στο Διοικητικό Συμβούλιο του ASBJ μέχρι το τέλος του 2007.

- Όσον αφορά τις εργασίες σχετικά με το πρότυπο IAS 38 – Άυλα στοιχεία ενεργητικού και το θέμα της κεφαλαιοποίησης του κόστους ανάπτυξης, ο ASBJ προβλέπει να δημοσιεύσει έγγραφο συζήτησης μέχρι το τέλος του 2007.

- Ομοιομορφία των λογιστικών πολιτικών (υπερπόντιες θυγατρικές και συγγενείς επιχειρήσεις)

Μετά τη δημοσίευση του δελτίου αριθ. 18 (Μάιος 2006) της Task Force πρακτικών θεμάτων, οι λογιστικές πολιτικές που εφαρμόζονται στις ξένες θυγατρικές θα ενοποιηθούν ουσιαστικά με εκείνες που εφαρμόζονται στις μητρικές εταιρείες. Το εν λόγω δελτίο αριθ. 18 θα εφαρμοστεί από τον Απρίλιο του 2008 (ενθαρρύνεται η εφαρμογή νωρίτερα). Όσον αφορά τις συγγενείς εταιρείες, ο ASBJ δημιούργησε μια ομάδα έργου τον Ιανουάριο του 2007. Με βάση τις σχετικές συζητήσεις, ενδέχεται να δημοσιευθεί σχέδιο προτύπων μέχρι το τέλος 2007.

Στις δύο πρώτες συνεδριάσεις σχετικά με λογιστικά ζητήματα μεταξύ εμπειρογνωμόνων της Ευρωπαϊκής Επιτροπής και της ιαπωνικής αρχής εποπτείας του χρηματοπιστωτικού τομέα, συζητήθηκε η πρόοδος του προγράμματος εργασίας. Σύμφωνα με το σχέδιο έργων, τον Ιανουάριο του 2008, 7 από τα 16 έργα ή υποέργα θα έχουν φθάσει στο τελικό στάδιο και 2 (πιθανώς 5) θα είναι στο στάδιο της μελέτης που οδηγεί στην τελική φάση σε επίπεδο Διοικητικού Συμβουλίου.

ΓΑΛΑ του Καναδά

Τον Ιανουάριο του 2006 ο Οργανισμός Λογιστικών Προτύπων του Καναδά (AcSB) αποφάσισε την εφαρμογή των ΔΠΧΠ για τις οικονομικές εκθέσεις των καναδικών επιχειρήσεων που υπόκεινται σε δημόσια λογιστική. Ο ορισμός των επιχειρήσεων που υπόκεινται σε δημόσια λογιστική περιλαμβάνει τις εισηγμένες στο χρηματιστήριο επιχειρήσεις οι οποίες αντλούν κεφάλαια από το ευρύ κοινό, όπως οι τράπεζες και οι ασφαλιστικές εταιρείες.

Το πρόγραμμα εκτέλεσης του AcSB για την ενσωμάτωση των ΔΠΧΠ στις καναδικές ΓΑΛΑ, το οποίο δημοσιεύθηκε στις 30 Ιουνίου 2006, προβλέπει την εφαρμογή των ΔΠΧΠ από την 1η Ιανουαρίου 2011. Το εν λόγω χρονοδιάγραμμα θα οριστικοποιηθεί μέχρι την 31η Μαρτίου 2008, κατόπιν έκθεσης προόδου η οποία είναι υπό κατάρτιση.

5. Εργασίες σύγκλισης από άλλες τρίτες χώρες

ΓΑΛΑ της Κίνας

Το Φεβρουάριο του 2006 το υπουργείο Οικονομικών της Λαϊκής Δημοκρατίας της Κίνας (το «Υπ.Οικ.») ανακοίνωσε επίσημα τη θέσπιση των λογιστικών προτύπων για τις επιχειρήσεις («ΛΠΕ»). Τα εν λόγω ΛΠΕ καλύπτουν σχεδόν όλα τα θέματα των ισχυόντων ΔΠΧΠ, μολονότι σημειώνονται ορισμένες εξαιρέσεις όσον αφορά τα ΔΠΧΠ. Τα πρότυπα αυτά, τα οποία άρχισαν να ισχύουν από τον Ιανουάριο του 2007, είναι υποχρεωτικά για όλες τις εισηγμένες στο χρηματιστήριο κινεζικές επιχειρήσεις. Οι υπόλοιπες κινεζικές επιχειρήσεις ενθαρρύνονται επίσης να εφαρμόζουν τα εν λόγω πρότυπα.

Το Υπ.Οικ. και ο ΟΔΛΠ αναγνώρισαν το γεγονός ότι η σύγκλιση είναι μια διαδικασία εν εξελίξει. Το Υπ.Οικ. προσδιόρισε διάφορα λογιστικά θέματα τα οποία θα μπορούσαν να βοηθήσουν στην παροχή πληροφοριών στον ΟΔΛΠ προκειμένου να βρει λύσεις για τα έργα σχετικά με τα ΔΠΧΠ που έχουν αναληφθεί στον τομέα της γνωστοποίησης συναλλαγών με συνδεδεμένα μέρη -ιδίως όσον αφορά την «απαλλαγή των ελεγχόμενων από το κράτος επιχειρήσεων»- (ο ΟΔΛΠ δημοσίευσε σχέδιο προτύπου στις 22 Φεβρουαρίου 2007), τις συνενώσεις επιχειρήσεων και τη μέτρηση της εύλογης αξίας.

Το Νοέμβριο του 2006 το υπουργείο Οικονομικών της Κίνας δημοσίευσε κατευθυντήριες γραμμές περιορισμένης εφαρμογής για 32 από τα 38 λογιστικά πρότυπα για τις επιχειρήσεις («ΛΠΕ») που θέσπισε το Φεβρουάριο του 2006 και τα οποία ισχύουν για τις οικονομικές εκθέσεις των εισηγμένων στο χρηματιστήριο κινεζικών επιχειρήσεων για το 2007. Οι κατευθυντήριες γραμμές του Υπ.Οικ. είναι επί του παρόντος διαθέσιμες μόνο στα κινεζικά.

ΓΑΛΑ της Ινδίας

Το Μάρτιο του 2006 ο πρωθυπουργός της Ινδίας ανακοίνωσε ότι η κυβέρνησή του θα θεσπίσει νέα ολοκληρωμένη νομοθεσία για τις εταιρείες, η οποία θα προβλέπει την ευθυγράμμιση των ινδικών λογιστικών προτύπων με τα ΔΠΧΠ. Η νέα νομοθεσία θα αντικαταστήσει το ινδικό εταιρικό δίκαιο, το οποίο ισχύει εδώ και 50 έτη, και έχει ως στόχο την επίτευξη μεγαλύτερης διαφάνειας και αποτελεσματικότερης διαχείρισης.

Το ίδρυμα ορκωτών λογιστών της Ινδίας (ICAI) δημιούργησε μια Task Force προκειμένου να διερευνήσει τη δυνατότητα πλήρους υιοθέτησης όλων των διεθνών προτύπων χρηματοοικονομικής πληροφόρησης, χωρίς τροποποιήσεις, ως ινδικών προτύπων. Θα καταρτίσει ένα εννοιολογικό έγγραφο σχετικά με την υιοθέτηση των ΔΠΧΠ στην Ινδία.

ΓΑΛΑ της Ρωσίας

Το 2002 η κυβέρνηση της Ρωσίας αποφάσισε την υιοθέτηση των ΔΠΧΠ για όλες τις εισηγμένες στο χρηματιστήριο ρωσικές εταιρείες. Σύμφωνα με το εν λόγω σχέδιο, οι εισηγμένες στο χρηματιστήριο εταιρείες της Ρωσίας υποχρεούνται, αρχής γενομένης το 2004, να καταρτίζουν τις ενοποιημένες οικονομικές καταστάσεις χρησιμοποιώντας τα ΔΠΧΠ. Οι επιμέρους εταιρικές οικονομικές καταστάσεις των μελών κάθε ομίλου θα εξακολουθήσουν να καταρτίζονται με βάση τις ρωσικές ΓΑΛΑ. Όσον αφορά τις τράπεζες, και οι επιμέρους τράπεζες υποχρεούνται να καταρτίζουν οικονομικές καταστάσεις με βάση τα ΔΠΧΠ, εκτός από τις καταστάσεις με βάση τις ρωσικές ΓΑΛΑ. Επί του παρόντος, μόνον οι τράπεζες υποχρεούνται να καταρτίζουν τους ενοποιημένους λογαριασμούς τους βάσει των ΔΠΧΠ και τους επιμέρους λογαριασμούς βάσει των τοπικών ΓΑΛΑ. Από το 2005 και μετά δεν υπήρξαν εξελίξεις όσον αφορά την απαίτηση να καταρτίζουν οι εισηγμένες στο χρηματιστήριο εταιρείες τους λογαριασμούς τους βάσει των ΔΠΧΠ. Οι εταιρείες καταρτίζουν τους λογαριασμούς τους βάσει των τοπικών (ρωσικών) ΓΑΛΑ, οι οποίες εξακολουθούν να έχουν ορισμένες διάφορες από τα ΔΠΧΠ. Εκτός από τις θεσμικές ΓΑΛΑ, ορισμένες εισηγμένες στο χρηματιστήριο εταιρείες χρησιμοποιούν επίσης τα ΔΠΧΠ (ή τις ΓΑΛΑ των ΗΠΑ) σε εθελοντική βάση.

6. Συμπεράσματα

Στην παρούσα πρώτη έκθεση, η Επιτροπή ενθαρρύνεται από τα χρονοδιαγράμματα των αρχών του Καναδά, της Ιαπωνίας και των ΗΠΑ όσον αφορά τις εργασίες που πραγματοποιούνται στο πλαίσιο των προγραμμάτων σύγκλισης.

Όσον αφορά τις ΗΠΑ, η Επιτροπή σημειώνει την πρόοδο που επιτεύχθηκε σχετικά με τη σύγκλιση. Επιπλέον, η Επιτροπή χαιρετίζει τις δηλώσεις των υπαλλήλων της SEC, οι οποίοι εξηγούν ότι «δεν επιδιώκουν να υπαγορεύσουν ερμηνείες των ΔΠΧΠ» [10] , και σημειώνει ότι οι αναλύσεις των οικονομικών καταστάσεων του πρώτου οικονομικού έτους που καταρτίστηκαν με βάση τα ΔΠΧΠ από τους ευρωπαίους εκδότες επικεντρώθηκαν σε θέματα παρουσίασης και γνωστοποίησης. Σε συνέχεια της συμφωνίας που επετεύχθη μεταξύ ΗΠΑ και ΕΕ στις 30 Απριλίου, η Επιτροπή χαιρετίζει επίσης την ανακοίνωση από την SEC των προτεινόμενων κανονιστικών αλλαγών που θα επιτρέπουν τη συμπλήρωση των βασιζόμενων στα ΔΠΧΠ οικονομικών καταστάσεων χωρίς καμία απαίτηση συμβιβασμού. Η Επιτροπή δίνει μεγάλη σημασία στις εργασίες της SEC στο πλαίσιο του χάρτη πορείας της για την άρση της απαίτησης συμβιβασμού όσον αφορά τις ΓΑΛΑ των ΗΠΑ, οι οποίες και θα αποτελέσουν κεντρικό σημείο της έκθεσης της Επιτροπής τον Απρίλιο του 2008. Δεδομένου ότι τα χρονοδιαγράμματα της ΕΕ και των ΗΠΑ για την ισοδυναμία έχουν ήδη ευθυγραμμιστεί, και τα δύο μέρη έχουν τη δυνατότητα να παρακολουθούν στενά τις εξελίξεις στην άλλη δικαιοδοσία. Σ’ αυτό το πλαίσιο, υπάρχει σαφής ανάγκη εμβάθυνσης της συνεργασίας μεταξύ της Ευρωπαϊκής Επιτροπής και της SEC. Θα πρέπει να πραγματοποιούνται τακτικές συνεδριάσεις μεταξύ υπαλλήλων της Επιτροπής και της SEC, προκειμένου να εξασφαλιστεί η πρακτική ενημέρωση και η αξιοποίηση των σχετικών εξελίξεων.

Επίσης, η σταθερή πρόοδος όσον αφορά την εξάλειψη της ανάγκης συμβιβασμού εξαρτάται σε μεγάλο βαθμό από την εμπιστοσύνη και την επικοινωνία που υπάρχει μεταξύ των νομοθετών. Πρέπει να ενισχυθεί η συνεργασία και η ανταλλαγή πληροφοριών μεταξύ των νομοθετών και, συνεπώς, η Επιτροπή στηρίζει πλήρως το πρόγραμμα εργασίας της SEC και της CESR, το οποίο περιλαμβάνει διάλογο σχετικά με την εφαρμογή των ΔΠΧΠ. Αναγνωρίζοντας ότι τα ΔΠΧΠ είναι πρότυπα βασιζόμενα σε αρχές, οι νομοθέτες θα πρέπει να λάβουν πλήρως υπόψη τις απόψεις των διεθνών ομολόγων τους όσον αφορά την εφαρμογή και την επιβολή των ΔΠΧΠ και να καταβάλουν κάθε δυνατή προσπάθεια ώστε να αποφευχθούν αντικρουόμενα συμπεράσματα.

Όσον αφορά την Ιαπωνία, χαιρετίζεται η δημοσίευση, τον Οκτώβριο του 2006, του «σχεδίου έργων του ASBJ», το οποίο επικεντρώνεται σε έργα που σχετίζονται ειδικά με τη σύγκλιση. Κατά τη δημοσίευση του σχεδίου έργων του ASBJ, δόθηκε ιδιαίτερη έμφαση στον προσδιορισμό των εργασιών που πρέπει να ολοκληρωθούν μέχρι το τέλος των 2007, καθώς επίσης και στην αποσαφήνιση των προοπτικών σύγκλισης στις αρχές του 2008. Δόθηκε προτεραιότητα στις πρωτοβουλίες που σχετίζονται με τα 26 θέματα για τα οποία προτάθηκαν λύσεις από την CESR στο πλαίσιο των συμβουλών που παρέσχε στην Επιτροπή το 2005. Η Επιτροπή ενθαρρύνεται από τις θετικές αυτές εξελίξεις, αλλά υπογράμμισε ότι πρέπει να τηρηθεί (και σε ορισμένους, μάλιστα, τομείς να επιταχυνθεί) ο ρυθμός των δραστηριοτήτων σύγκλισης. Προκειμένου να επιτευχθούν οι στόχοι, όπως καθορίζονται στο πρόγραμμα εργασίας, οι ιαπωνικές αρχές πρέπει να διατηρήσουν πολύ υψηλό το επίπεδο των δραστηριοτήτων σύγκλισης και να παρέχουν ακριβείς και πλήρεις πληροφορίες για την πρόοδο των εργασιών, συμπεριλαμβανομένων τυχόν καθυστερήσεων. Το πρόγραμμα είναι φιλόδοξο, αλλά η επίτευξη των στόχων του αποτελεί σημαντική βάση για την απόφαση σχετικά με την ισοδυναμία.

Η Επιτροπή χαιρετίζει την καναδική ανακοίνωση, το 2006, σχετικά με την υιοθέτηση των ΔΠΧΠ στις οικονομικές εκθέσεις των καναδικών επιχειρήσεων που υπόκεινται σε δημόσια λογιστική και τον καθορισμό της 1ης Ιανουαρίου 2011 ως ημερομηνίας γι’ αυτή την αλλαγή. Η Επιτροπή ευελπιστεί ότι αυτή ή ακόμη και μια ενωρίτερη ημερομηνία και χρονοδιάγραμμα για την ενσωμάτωση των ΔΠΧΠ στις καναδικές ΓΑΛΑ θα επιβεβαιωθούν το 2008.

Όσον αφορά την Κίνα, η θέσπιση των ΛΠΕ, τα οποία καλύπτουν σχεδόν όλα τα θέματα των ισχυόντων ΔΠΧΠ (μολονότι σημειώνονται ορισμένες εξαιρέσεις όσον αφορά τα ΔΠΧΠ), θεωρείται θετικό βήμα. Η Επιτροπή ενθαρρύνει τις κινεζικές αρχές να συνεχίσουν τις εργασίες για τη σύγκλιση και θεωρεί ότι θα ήταν ευπρόσδεκτο ένα λεπτομερές χρονοδιάγραμμα που θα καθορίζει τα βασικά στάδια που προβλέπεται να επιτευχθούν στο προσεχές μέλλον.

Στην Ινδία, η απόφαση να ευθυγραμμιστούν οι ινδικοί λογιστικοί κανόνες με τα ΔΠΧΠ, σε συνδυασμό με μια νεοδημιουργηθείσα Task Force για τη διερεύνηση της δυνατότητας υιοθέτησης των ΔΠΧΠ είναι ενθαρρυντική. Η Επιτροπή θα επιθυμούσε περαιτέρω πληροφόρηση σχετικά με τα εν λόγω σχέδια για την υιοθέτηση των ΔΠΧΠ χωρίς τροποποιήσεις, και ιδίως όσον αφορά τα χρονικά πλαίσια για την επίτευξη οποιωνδήποτε βασικών σταδίων που θα μπορούσαν να προβλεφθούν στο προσεχές μέλλον.

Όσον αφορά τη Ρωσία, οι πρόσφατες συζητήσεις με τις ρωσικές αρχές επιβεβαιώνουν ότι οι αποφάσεις της κυβέρνησης να υιοθετηθούν τα ΔΠΧΠ για τις ρωσικές εισηγμένες στο χρηματιστήριο εταιρείες και να ευθυγραμμιστούν οι ρωσικές ΓΑΛΑ με τα διεθνή πρότυπα εξακολουθούν να είναι στην ημερήσια διάταξη. Η Επιτροπή ευελπιστεί ότι τα τρέχοντα προβλήματα, τα οποία επιβράδυναν τις εν λόγω εργασίες, θα επιλυθούν σύντομα. Η Επιτροπή θα επιθυμούσε περαιτέρω διευκρινίσεις όσον αφορά τις δυνατότητες ταχείας εκ νέου ανάληψης των εργασιών και, όταν οι εργασίες αναληφθούν και πάλι, τον καθορισμό των χρονικών πλαισίων για την ευθυγράμμιση των ρωσικών ΓΑΛΑ με τα ΔΠΧΠ.

Η Επιτροπή θα εξακολουθήσει να παρακολουθεί από κοντά και να ενημερώνει τακτικά την ευρωπαϊκή επιτροπή κινητών αξιών και το Ευρωπαϊκό Κοινοβούλιο σχετικά με την πρόοδο της σύγκλισης όσον αφορά τις ΓΑΛΑ του Καναδά, της Ιαπωνίας και των ΗΠΑ, όπως απαιτείται από το άρθρο 35(5A) του κανονισμού για το ενημερωτικό δελτίο και το άρθρο 2 παράγραφος 2 της απόφασης που εκδόθηκε βάσει της οδηγίας για τη διαφάνεια. Τα θέματα που σχετίζονται με τη σύγκλιση περιλαμβάνονται στις συζητήσεις που γίνονται στο πλαίσιο των κανονιστικών διαλόγων, και γίνονται τακτικές επαφές σε επίπεδο προσωπικού μεταξύ της Επιτροπής και των αρχών των ενδιαφερόμενων τρίτων χωρών. Η Επιτροπή θα ενημερώνει επίσης τακτικά την ευρωπαϊκή επιτροπή κινητών αξιών και το Ευρωπαϊκό Κοινοβούλιο όσον αφορά τις εξελίξεις των κανονιστικών συνεδριάσεων και την πρόοδο που σημειώνεται όσον αφορά τη σύγκλιση προς τα ΔΠΧΠ άλλων τρίτων χωρών που αναφέρονται στο άρθρο 35(5A(γ)) του κανονισμού για το ενημερωτικό δελτίο και στο άρθρο 1 γ) στ της απόφασης που εκδόθηκε βάσει της οδηγίας για τη διαφάνεια. Αυτή η τακτική ενημέρωση αποτελεί υποχρέωση βάσει του άρθρου 35(5B) του κανονισμού για το ενημερωτικό δελτίο και του άρθρου 2 παράγραφος 3 της απόφασης που εκδόθηκε βάσει της οδηγίας για τη διαφάνεια.

Η ΕΕ είναι η μεγαλύτερη δικαιοδοσία που κάνει χρήση των ΔΠΧΠ και έχει μεγάλο συμφέρον όσον αφορά την καθιέρωση παγκόσμιων προτύπων. Συνεπώς, η Επιτροπή χαιρετίζει όλες τις πρωτοβουλίες που αποσκοπούν στην καθιέρωση των ΔΠΧΠ ως παγκόσμιων προτύπων.

Παραρτήματα: Χάρτης πορείας ΟΔΛΠ - FASB, Σχέδιο έργων σχετικά με την ανάπτυξη των ιαπωνικών λογιστικών προτύπων, Καναδικό πρόγραμμα εργασίας σύγκλισης.

[1] Κανονισμός (ΕΚ) αριθ. 1787/2006 της Επιτροπής, της 4ης Δεκεμβρίου 2006, και απόφαση (ΕΚ) 2006/891 της Επιτροπής, της 4ης Δεκεμβρίου 2006 («απόφαση βάσει της οδηγίας για τη διαφάνεια»).

[2] Κανονισμός (ΕΚ) αριθ. 809/2004 της Επιτροπής, της 29ης Απριλίου 2004 («κανονισμός για το ενημερωτικό δελτίο»). Ο κανονισμός αυτός αφορά την εκτέλεση της οδηγίας 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003 («οδηγία για το ενημερωτικό δελτίο»).

[3] Οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004 («οδηγία για τη διαφάνεια»).

[4] Βλ. άρθρο 1 της απόφασης 2006/891/ΕΚ της Επιτροπής και άρθρο 35 (5Α) του κανονισμού για το ενημερωτικό δελτίο, όπως τροποποιήθηκε με τον κανονισμό (ΕΚ) αριθ. 1787/2006 της Επιτροπής.

[5] Τα μέλη της CESR εντόπισαν επίσης περίπου 130 εκδότες τρίτων χωρών οι οποίοι χρησιμοποιούν σήμερα τις εθνικές ΓΑΛΑ κρατών μελών (π.χ. ΓΑΛΑ Η.Β.).

[6] Συμβουλές της CESR προς την Ευρωπαϊκή Επιτροπή όσον αφορά τα προγράμματα εργασίας των οργανισμών καθορισμού προτύπων του Καναδά, της Ιαπωνίας και των ΗΠΑ, τον ορισμό της ισοδυναμίας και τον κατάλογο των ΓΑΛΑ τρίτων χωρών που χρησιμοποιούνται σήμερα στις κεφαλαιαγορές της ΕΕ (6 Μαρτίου 2007).

[7] Πλαίσιο για την προώθηση της διατλαντικής οικονομικής ολοκλήρωσης μεταξύ της ΕΕ και των Ηνωμένων Πολιτειών της Αμερικής - Παράρτημα 2, Lighthouse Priority Projects.

[8] Ανακοινωθέν τύπου 2007-72 της SEC της 24ης Απριλίου 2007.

[9] Δημόσια συνεδρίαση της SEC, 20 Ιουνίου 2007.

[10] Ομιλία του John A. White, Διευθυντή, Division of Corporate Finance (SEC), Λονδίνο, 15 Ιανουαρίου 2007.